དེ་སྔ་ང་རང་ཚོར་རྒྱན་དྲུག་མཆོག་གཉིས་མ་གཏོགས་པཎ་གྲུབ་བཅུ་བདུན་ཆ་ཚང་ཡོད་པ་མ་རེད།གཞན་པ་ཚོ་ཁུ་སིམ་པོར་བྱས་ཏེ་བཞུགས་པའི་སྲོལ་ལྟ་བུ་རེད།གང་ལྟར་པཎ་གྲུབ་བཅུ་བདུན་གྱི་མཚན་གོང་ལ་གཏོད་མཁན་དེ་ངོས་རང་ཆགས་བསྡད་ཡོད།དེ་དག་གིས་དངོས་ཡོད་གནས་ཚུལ་དང་མཐུན་པར་རིགས་པའི་ལམ་ནས་འགྲེལ་བཤད་བརྒྱབ་ནས་ཡོང་བ་དེ་ནི་ཧ་ཅང་རྩ་ཆེན་པོ་རེད།སྐྱབས་སུ་མཆི་རྩ་ཆེན་པོ་རེད།བསམ་གྱིས་མི་ཁྱབ་པ་རེད་ཅེས་པའི་སྐད་ཆ་དེ་མིན་པར་དངོས་ཡོད་གནས་ཚུལ་ལ་རྒྱུ་མཚན་བཀོད་ནས་འཆད་མཁན་ཞིག་རེད།ཁྱོད་རང་ཚོའི་ཡིག་ཆ་ཞིག་གི་ནང་དུ་བོད་ཀྱི་སྐད་ཡིག་གཅེས་འཛིན་བྱེད་པ་ལ་དམ་བཅའ་ལྟ་བུ་བཞག་གི་ཡིན།གོང་བུ་གཅིག་གྱུར་གྱི་དམ་ཚིག་ལྡན་པ་ཞིག་བྱེད་ཀྱི་ཡིན་ཞེས་བྲིས་ཡོད་པ་ངོས་ནས་རོབ་ཙམ་མཐོང་སོང་།དེར་བརྟེན།ངོས་ནས་རྒྱུན་དུ་བརྗོད་བཞིན་པ་ལྟར་དཔལ་ནཱ་ལེནྡྲའི་ཆོས་བརྒྱུད་རིགས་པ་དང་ལྡན་པའི་ཐོག་ནས་གཞི་ཡི་གནས་ཚུལ་བདེན་པ་གཉིས།ལམ་གྱི་གནས་ཚུལ་བདེན་པ་གཉིས་དང་འབྲེལ་བའི་བདེན་བཞིའི་རྣམ་གཞག་ཅེས་བཤད་རྒྱུ་ཡོད་པ་ནི་བོད་གངས་ཅན་གྱི་ལྗོངས་ཀྱི་སངས་རྒྱས་ཀྱི་བསྟན་པ་གཅིག་པུ་མ་གཏོགས་གཞན་སུ་གང་གཅིག་ལའང་བཤད་རྒྱུ་མི་འདུག